CELEX: E2020J0004
Language: et
Date: 2021-03-25 00:00:00
Title: Kohtuotsus, 25. märts 2021, kohtuasjas E-4/20 Tor-Arne Martinez Haugland jt vs. Norra valitsus, keda esindab tervishoiu ja hoolekandeteenuste ministeerium (Helse- og omsorgsdepartementet) (Isikute vaba liikumine – Direktiiv 2005/36/EÜ – Kutsekvalifikatsioonide tunnustamine – Juurdepääs psühholoogi kutsealale – Üldine tunnustamissüsteem – Mõiste „sama kutseala“) 2021/C 303/08

29.7.2021   
            
            
               ET
            
            
               Euroopa Liidu Teataja
            
            
               C 303/11
            
         
      KOHTUOTSUS,
      25. märts 2021,
      kohtuasjas E-4/20
      Tor-Arne Martinez Haugland jt vs. Norra valitsus, keda esindab tervishoiu ja hoolekandeteenuste ministeerium (Helse- og omsorgsdepartementet)
      
         
            (Isikute vaba liikumine – Direktiiv 2005/36/EÜ – Kutsekvalifikatsioonide tunnustamine – Juurdepääs psühholoogi kutsealale – Üldine tunnustamissüsteem – Mõiste „sama kutseala“)
         
      
      (2021/C 303/08)
      Kohtuasjas E-4/20, Tor-Arne Martinez Haugland jt vs. Norra valitsus, keda esindab tervishoiu ja hoolekandeteenuste ministeerium (Helse- og omsorgsdepartementet), on Borgartingi apellatsioonikohus (Borgarting lagmannsrett) esitanud kohtule EFTA riikide vahel järelevalveameti ja kohtu asutamise kohta sõlmitud lepingu artikli 34 alusel TAOTLUSE, mis käsitleb Euroopa Parlamendi ja nõukogu 7. septembri 2005. aasta direktiivi 2005/36/EÜ (kutsekvalifikatsioonide tunnustamise kohta) (kohandatud Euroopa Majanduspiirkonna lepinguga), eriti selle artiklite 4 ja 13 aga ka Euroopa Majanduspiirkonna lepingu artiklite 28 ja 31 tõlgendamist. Kohus kooseisus esimees Páll Hreinsson ning kohtunikud Per Christiansen (ettekandja-kohtunik) ja Bernd Hammermann tegi 25. märtsil 2021 otsuse, mille resolutiivosa on järgmine:
      
                  1.
               
               
                  Seda, kas kutseala võib vastuvõtvas riigis ja päritoluriigis pidada „samaks kutsealaks“ Euroopa Parlamendi ja nõukogu 7. septembri 2005. aasta direktiivi 2005/36/EÜ (kutsekvalifikatsioonide tunnustamise kohta) tähenduses, tuleb hinnata iga juhtumi puhul eraldi. Hinnang peab põhinema sellel, et võrreldakse päritoluriigis kutseala alla kuuluvaid tegevusi ja vastuvõtvas riigis selle kutseala alla kuuluvaid tegevusi, millega taotleja soovib tegeleda. Kui need kaks kutseala on asjakohaseid erinevusi kutsealade alla kuuluvate tegevuste ulatuses ja laadis arvesse võttes võrreldavad selles mõttes, et nende alla kuuluvad tegevused on samaväärsed, tuleb neid kahte kutseala käsitada sama kutsealana direktiivi 2005/36/EÜ tähenduses.
                  Selle kindlakstegemisel, kas kutseala päritoluliikmesriigis ja kutseala vastuvõtvas riigis kujutavad endast sama kutseala direktiivi 2005/36/EÜ tähenduses, ei saa kutsealal tegutsemisena käsitada seda, kui sellel tegutsetakse piiratud aja jooksul koolituse ja õpingute jätkamise eesmärgil.
                  Erinevused sõltumatuse ja patsientide vastutuse tasemes võivad olla olulised tegevuse täpse ulatuse või laadi kindlakstegemisel, kui hinnatakse, kas kaks kutseala on „sama kutseala“ direktiivi 2005/36/EÜ tähenduses.
               
            
                  2.
               
               
                  Võimalus nõuda direktiivi 2005/36/EÜ artikli 14 alusel korvamismeetmeid ei saa mõjutada mõiste „sama kutseala“ tõlgendamist kõnealuse direktiivi artikli 13 tähenduses.
               
            
                  3.
               
               
                  Direktiivi 2005/36/EÜ artikli 3 lõike 1 punktis e tuleb väljendit „antud kutsealal tegutsemisele suunatud koolitus“ mõista nii, et see hõlmab koolitust, mille eesmärk on valmistada taotlejaid ette konkreetsel kutsealal tegutsemiseks. See ei hõlma kvalifikatsioone, mis annavad juurdepääsu paljudele eri kutsealadele, ega tõenda muu hulgas üksnes akadeemilist pädevust konkreetses valdkonnas.
               
            
                  4.
               
               
                  Taotlejad, kes ei vasta direktiivi 2005/36/EÜ kohastele kutsekvalifikatsioonide tunnustamise tingimustele, võivad vastuvõtvas riigis reguleeritud kutsealal tegutsemise alusena tugineda EMP lepingu artiklitele 28 ja 31.
                  EMP lepingu artiklite 28 ja 31 kohasel kvalifikatsioonide hindamisel peab vastuvõttev riik võrdlema kõiki taotleja diplomeid, tunnistusi ja muid kvalifikatsiooni tõendavaid dokumente ning asjakohast töökogemust nõuetega, mis vastuvõttev riik on asjaomasele kutsealale kehtestatud. Kui taotleja diplomiga tõendatud teadmised ja kvalifikatsioon ning asjakohane töökogemus ei ole nõutavatega samaväärsed või vastavad neile üksnes osaliselt, peab vastuvõttev riik täpsustama, milline koolitus puudub, et taotleja saaks vajaliku koolituse läbida või seda täiendada.